Yoas a ngabə́ ókalǎ bisəb zamgbál éyɔŋ a ngábɛ́d ńkūkúmá, a ngádzóe mim̀bú məwóm mə́nyi á Yērúzalɛm, nyiá á ngābə́ dzwé nâ Sivya yā Bêr Shéva. 2Yoas a ngábɔ̄ é mam mə́ nə ḿbəŋ á mís mə́ Ńtondôbə ǹtíé ósə Yehoyada a ngábə́ nyiŋi. 3Yehoyada a ngálugu Yoas biníngá bə́bɛ̄, nyé a byé ai bɔ́ fám ai bəngɔn. 4Á mvús te, ńdɔ Yoas a ngáyílī nâ a zu kom Ndá Ǹtondôbə. 5Ńdɔ a ngátógan bəfada ai bəlevíta, nyé ai bɔ́ nâ: “Kaŋán á bə̄tísɔ̌n yā Yúda, mǐ tógán á Ísraɛ̂l ásə mɔní yǎ ákom Ndá Zambá wāān m̀bú ánə̄ ḿbū, mǐ bɔ dzǎm te avól.” Hədá ńdɔ̄ bəlevíta bá ndzí kig bɔ ávōl. 6Ńdɔ ǹkúkúmá á ngālóe Yehoyada ǹdzóe, nyé ai nyé nâ: “Ású dzé wā ndzí kig sílī bəlevíta nə́ bə́ kə̄ bânɔŋ toyá ḿfág yā Yúda ai Yērúzalɛm, ábím táŋ Mósɛs, etúgā Ńtondôbə é ngátsíg ai ekóán áyɔŋ Ísraɛ̂l ású ébə̌m yā élad amvóé ? 7Amú m̀bə̂ Athalí ai bɔ́n bóé bə́ ngáman bɔli Ndá Zambá, bə́ mān fə bəlan ai byə́m məndugǎ yā Ndá Ǹtondôbə ású Bəbaal.” 8Ńdɔ ǹkúkúmá[55] á ngābénde nə́ bə́ kom ǹkɔ̌b, bə́ tə́lē wá á ḿbɛ̄ yā Ndá Ǹtondôbə 9bə́ yédán áfə abénde á Yúda ásə ai Yērúzalɛm nâ bə́ zu ai Ǹtondôbə é tóya yǎ Mósɛs etúgā Zāmbá á ngātsíg Ísraɛ̂l á ńkōd ńnam. 10Ńdɔ bədzóē bə́sə ai bod bə́sə̄ bə́ ngátag, bə́ ngázu ai tóya wābán, bə́ woaga nyé á ńkɔ̌b, a kələ kwí anə́ ńkɔ̌b ó ngádzyé. 11Éyɔŋ abǒg yə ákə̄ lədē ńkúkúmá ńkɔ̌b á ngákwí á mɔ́ bəlevíta, ḿból bə́ ngáyén naa mɔní á nə abuí, ńdɔ ǹsaŋ bəkálada ǹkúkúmá á ngāsɔ́ ai m̀baala akúmá fada, bə́ bódó ńkɔ̌b, bə́ kə ai wá, ńdɔ̄ bə́ ngáman vǎ mɔ̄ni, bə́ dúgán fə̄ wá sɔ̄ tə́le. Bə́ ngabɔ nála amǒs ósə, ńdɔ̄ bə́ ngánɔŋ abuí mɔ̄ní. 12Ńdɔ ǹkúkúmá bân Yehoyada bə́ ngávə́ nyé[56] ǹdzóe bisíé yǎ Ndá Ǹtondôbə, bə́ ngayân ai bəmáwɔd ai bəkábíndā yā bə́ komo Ndá Ǹtondôbə, bəlwí bikie ai bəsíé bə́ mvɔ́d bɔ̂ bə́ syē fə̄ ású ǹkomán Ndá Ǹtondôbə.